रेडियन्ट र विद्यालय खेलकुद महासंघबीच सम्झौता
विद्यालय खेलकुदको विकास र प्रवर्द्धनमा सहकार्य गर्ने उद्देश्यसहित रेडियन्ट रिडर्स एकेडेमी र नेपाल विद्यालय खेलकुद महासंघ (एनएसएसएफ) बीच शुक्रबार सम्झौता भएको छ ।
काठमाडौँ — विद्यालय खेलकुदको विकास र प्रवर्द्धनमा सहकार्य गर्ने उद्देश्यसहित रेडियन्ट रिडर्स एकेडेमी र नेपाल विद्यालय खेलकुद महासंघ (एनएसएसएफ) बीच शुक्रबार सम्झौता भएको छ ।रेडियन्टका संस्थापक प्रिन्सिपल डिके ढुंगाना र एनएसएसएफका महासचिव तथा अन्तर्राष्ट्रिय विद्यालय खेलकुद महासंघ (आईएसएफ) का सदस्य राजकुमार कार्कीले सम्झौतापत्रमा हस्ताक्षर गरे । सम्झौतासँगै रेडियन्टले आईएसएफको स्वीकृतिमा एनएसएसएफको आधिकारिक सदस्यताको मान्यता पाएको छ ।सम्झौताअनुसार रेडियन्टलाई आईएसएफको खेलकुद गतिविधिका साथै शैक्षिक र सांस्कृतिक कार्यक्रमका लागि विश्वव्यापी मञ्च उपलब्ध गराउने छ । आईएसएफको अन्तर्राष्ट्रिय प्रतियोगितामा सहभागी हुन पाउने, एसियाली विद्यालय खेलकुद महासंघ (एएसएसएफ) को साधारण सभामा एनएसएसएफको प्रतिनिधिसँगै सहभागी हुन पाउने, विद्यालय खेलकुदको गतिविधि प्रवर्द्धनमा क्रियाशील हुनुपर्नेलगायतका विषयवस्तु समावेश छन् । सम्झौता बढी ३ वर्षसम्म कायम रहनेछ ।सम्झौतापछि महासचिव कार्कीले आईएसएफबाट स्वीकृति प्राप्त सदस्यता आबद्धताको प्रमाणपत्र प्रिन्सिपल ढुंगानालाई हस्तान्तरण गरे ।संस्थापक प्रिन्सिपल ढुंगानाले विभिन्न अन्तर्राष्ट्रिय शैक्षिक संस्थासँग आबद्ध भए पनि खेलकुदको अन्तर्राष्ट्रिय संस्थासँग रेडियन्ट पहिलो पटक आबद्ध भएको जानकारी गराए । उनले रेडियन्टले खेलकुदलाई प्राथमिकता दिँदै आएको बताए । महासचिव कार्कीले एनएसएसएफसँग आबद्धताले खेलकुदका अलावा आईएसएफको विभिन्न सोलिडारिटी परियोजनामा सहभागी हुन पाउने बताए ।